BTHSZ 2026. évi IFJÚSÁGI HORGÁSZVIADAL versenykiírása 
 
 
Verseny rendezője: Balaton-térségi Horgászegyesületek Szövetsége 
 
Verseny támogatója: BALZER Hungaria Kft., MOHOSZ
Versenybizottság:     Balogh Tibor BTHSZ elnök 
                                    Perger Miklós ügyvezető igazgató
 	 	 	      
 
Verseny időpontja: 2026.05.10. Vasárnap 07:00 óra 
Helyszín: Mathias Corvinus Collegium Alapítvány gyermektáborának kikötőjében, 8253 Révfülöp, Halász utca 51-53. 
  
Verseny időrendje: 
 
	07:00- 07:50  
	Regisztráció, sorsolás, helyek elfoglalása

	07:50  
	Első dudaszó, etetés megkezdése

	08:00
	Második dudaszó, verseny kezdete

	11:00 
	Harmadik dudaszó, horgászverseny vége

	11:00 
	Casting, Teszt, Barkács 

	Kb.12:00 
	Ebéd 

	13:00 
	Eredményhirdetés 


 
A horgászverseny szabályzata: 
1./ A verseny a 2026. évi balatoni horgászrend szabályainak megtartásával kerül lebonyolításra. Érvényes balatoni területi jegy szükséges. 
2./ Csalihalat, halszeletet, ragadozó hal fogására irányuló műcsalit használni és pergetni tilos! 
3./ A verseny időpontjában fogási tilalom alá eső halakat mérlegelés nélkül, haladéktalanul és kíméletesen vissza kell a vízbe helyezni. A fogási tilalom alá eső halak tehát nem mérlegelhetők és a versenybe nem számítanak be! 
4./ A fogható, de méreten aluli halak, valamint a méretes, de a napi kifogható kontingens feletti halak kifogás utáni azonnali mérlegelését a versenybizottság biztosítja. A gyors mérlegelést követően ezeket a halakat kíméletesen kell visszaengedni. 
5./ A további halak mérlegelése a verseny lefújását követően a versenyző rajthelyén, a versenyző jelenlétében történik. A verseny jegyzőkönyvet a versenyzőknek aláírásukkal kell hitelesíteniük. Aki a rajthelyét elhagyja, úgy tekintjük, hogy nincs mérhető eredménye. 
6./ Versenyezni 1 db egyágú horoggal szerelt, egyidőben 1 db horgászbottal lehet, úszós vagy feeder módszert alkalmazva. 
7./ A verseny alatt horgászmódszer és az ehhez alkalmazkodó horgászkészség változtatható, de egyszerre csak 1 bot lehet a vízben. Tartaléknak több készség is rendelkezésre állhat, de ezeket úgy kell elhelyezni a parton, hogy ne keltse a több botos használat látszatát.  
8./ Etetni, -etetőhajó használata kivételével- bárhogyan lehet. Külön horgászbottal rádobva etetés (etetőrakéta, horog nélküli etetőkosár, etetőcsésze) csak úgy lehetséges, hogy a horoggal szerelt bot nincs bedobva! Etetőanyag mennyiség nincs limitálva. 
9./ A versenyzők kizárólag olyan megfelelő méretű és minőségű haltartó szákot használhatnak, amelyben a zsákmány törődés nélkül, élve tartható. 
Fém szák használata tilos! 
10./ Szúnyoglárva használata tilos! 
További figyelemfelhívás: Az állami fogási napló vezetésére vonatkozó jogszabályi előírásokat a verseny alatt is be kell tartani. Tehát azt előírásszerűen eseményenként, azaz fogásonként kell vezetni. 
Értékelés: 
Horgászat értékelése: 
A mérlegelt halak összesített súlyadata alapján történik, a helyezés pontszámmá alakul. 
1 gramm hal = 1 pont. 
Casting: 
A dobott pontok alapján, a helyezés pontszámmá alakul. 

Teszt: 
Horgászvizsga kérdéseiből. A szerzett pontok alapján, a helyezés pontszámmá alakul. Pontegyenlőség esetén a gyorsabban leadott feladatlap végez előrébb.
Barkács: 
Előre meghatározott szerelék megkötése, ez pontozásra kerül. A szerzett pontok alapján, a helyezés pontszámmá alakul. Pontegyenlőség esetén a gyorsabban megkötött szerelék végez előrébb.  
Az egyes versenyszámokban elért helyezések pontonként összeadódnak, az összegyűjtött pontok alapján kerül a helyezés megállapításra.  
Díjazás: Korcsoportonként az I. helyezett kupa, I-III. helyezett versenyző érmet, oklevelet és tárgyjutalmat kap. Ezeken felül, a középiskolás korú (2026-ban 15-18 éves) I-III helyezett versenyzők részvételi lehetőséget nyernek a MOHOSZ horgásztáborába.  
 
